गोदानदिल्ली , 26 आगस्ट : नेटफ्लिक्सआव थांनाय माखासे समनिफ्रायनो आरोबाव खनसे मोजां कन्टेन्टखौ नुनो मोन्दों । नबाजुद्दिन सिद्दीकी आरो राधिका आप्टेनि सावथुन 'रात अकेली 'नि उनाव औरैबायदि सावथुनआ सोराङाव फैसिगोन , जाय गोसोबोनो हानाय । मख'नो गोनांदि , नेटफ्लिक्सआ बेड बय बिलेनियर्सः इन्डिया मुंजों मोनसे वेब सिरिजखौ लानानै फैसिगोन । बे सिरिजआव भारतआव रांखान्थि थगायनायनि दाय जाबसिन जानाय बिजनेस मेन नीरब मदि , बिजय माल्य , सुब्रत राय साहारा आरो रामलिन्गम राजुनि फुरा सल'खौ दिन्थिनाय जागोन । मंगलबारआव नेटफ्लिक्सआ बेनि ट्रेलारखौ फोसावदों । ट्रेलारआव दिन्थिनाय जादोंदि , बेयो किस्मनि डक्युमेन्ट्रि वेब सिरिज । बेवहाय माखासे एक्सपार्टफोरखौ नुनो मोन्दों , जायफोरा फारि फारियै बैसोर बिजनेस मेनफोरनि सल'खौ खोनासंहोदों । बेखौबो फोरमायनाय जादोंदि , माबोरै बिसोरो सुबुंफोरखौ संदानदों आरो लासै लासै धोनि सुबु जादों । बबेनिफ्राय रांखौ जमा खालामदों आरो बबेहाय खरसा खालामदों । ट्रेलारखौ नायनानै हमदांनो हादोंदि , नीरब मदि , बिजय माल्या , सुब्रत राय साहारा आरो रामलिन्गम राजुनि फुरा सल'खौ दिन्थिनाय जागोन । बे समाव आमेरिकानि ब्रिटिस फाइनेनसियेल काइमिनल वेब सिरिजखौ नायनो लुबैनाया गोबां बांदों । बेनि गेजेराव भारतआवबो बिब्दि सिरिजखौ बानायनो लादों । 
नेटफ्लिक्सआ बिजय माल्य आरो नीरब मदिनि सल'खौ लानानै फैसिगोन